## Mazón anuncia 30 milions d’euros per a noves ajudes a comerços, hostaleria i mercats municipals afectats per les riuades per a continuar avançant en la reconstrucció

*** Estos fons es destinaran a la implantació del bo comerç, el bo hostaleria, a la digitalització de pimes i a millores en les infraestructures dels mercats municipals
* Assenyala que el Govern d’Espanya i els seus representants en les Corts “tornen a defraudar els valencians amb el seu rebuig a 15 mesures necessàries per a la recuperació econòmica i social de la nostra terra”
* Lamenta “la traïció del PSPV al finançament just” i els recrimina el vot en contra al Fons de Liquiditat Autonòmic extraordinari dotat amb 2.500 milions d’euros tan necessari per a la Comunitat
* Insta el grup parlamentari Compromís a donar suport a qüestions rellevants per a la Comunitat, com la petició de les competències de costes per a defendre milers de valencians que poden perdre les seues cases o negocis en el litoral**

**València.**

El president de la Generalitat, Carlos Mazón, ha anunciat que “en els pròxims dies, el Consell posarà en marxa un nou paquet d’ajudes dotat amb 30 milions d’euros per als afectats per les riuades per a continuar avançant en la reconstrucció”.

Uns fons que es destinaran a la posada en marxa del bo comerç, el bo hostaleria, la digitalització de les pimes comercials i artesanes situades en les localitats afectades i a la millora de les infraestructures dels mercats municipals i els plans d’acció comercial.

El cap del Consell ha subratllat que “el Govern d’Espanya i els seus representants en les Corts tornen a defraudar els valencians amb el seu rebuig a les 15 mesures proposades per la Generalitat en la XXVIII Conferència de Presidents per a la recuperació econòmica i social de la nostra terra”.

Així ho ha assenyalat en resposta al grup parlamentari VOX en la sessió de control en les Corts, a on ha titllat de “pèrdua de temps absoluta” la trobada en reduir-se a “una successió de monòlegs sense cap tipus de discussió i en la qual no es va votar res”.

**15 mesures necessàries per a la recuperació**

Durant la seua intervenció, el cap del Consell ha detallat la bateria de 15 propostes fetes per la Generalitat en la passada Conferència de Presidents entre les quals ha destacat la reforma urgent del sistema de finançament autonòmic, la necessitat de la posada en marxa d’un fons d’anivellament transitori de 1.782 milions o l’actualització immediata de les entregues a compte.

Entre les reivindicacions, Mazón ha incidit en el desbloqueig del Fons de Liquiditat Autonòmic extraordinari de 2.500 milions d’euros, la prolongació de la vida de la central nuclear de Cofrentes, un pacte d’estat en matèria migratòria, el cofinançament estatal de l’escolarització universal i gratuïta de 0 a 3 anys o el pagament del deute de 3.400 milions d’euros en sanitat i dependència.

La derogació de les noves regles del transvasament Tajo-Segura o inversions com la segona pista de l’aeroport d’Alacant-Elx-Miguel Hernández i l’ampliació del de Manises, han sigut altres de les peticions realitzades.

Mazón també ha exigit a l’executiu central ajudes a fons perdut per a reconstruir centres de salut, col·legis i infraestructures danyades per les riuades, l’exempció fiscal per als damnificats, l’eliminació dels interessos dels préstecs ICO, a més de la creació d’una comissió mixta de coordinació idèntica a la que es va formar a La Palma 11 dies després de l’erupció del volcà i “l’habilitació de contractació d’emergència perquè els ajuntaments puguen fer front a les contractacions que el Govern d’Espanya ha delegat en ells sense cap tipus d’ajuda”.

Davant d’això, el president de la Generalitat ha realçat la capacitat de diàleg i consens del Consell amb el grup parlamentari VOX per a la consecució dels pressupostos de la Generalitat per a 2025 “perquè està en joc la recuperació econòmica i social de la nostra terra després de les riuades”.

**Traïció a les necessitats de la Comunitat Valenciana**

El president ha lamentat “la traïció del PSPV al finançament just en el pitjor moment de la Comunitat Valenciana i els ha recriminat el vot en contra al Fons de Liquiditat Autonòmic extraordinari dotat amb 2.500 milions d’euros que mereixen els valencians, castellonencs i alacantins.

El cap del Consell ha reivindicat que la Generalitat està fent la major mobilització de recursos de la història i en temps rècord per a la recuperació de les zones afectades. Així, ha posat com a exemple la reobertura de la CV-36 amb una inversió de 15,7 milions d’euros o el restabliment del servici de Metrovalencia abans de finalitzar este mes que “estem fent a soles, a pulmó”.

Igualment, ha assenyalat que l’executiu central “continua esprement 5.000 autònoms que estan pagant per una activitat que no poden fer” i ha indicat que encara hi ha “39.000 famílies afectades que no han rebut ni un euro del Govern”.

El cap del Consell també ha retret al grup PSPV que el Govern d’Espanya “no tinga pressupostos generals de l’Estat” i ha criticat que el president del Govern “fuja de les sessions de control ja que des de gener de 2025 ha faltat 41 vegades entre Congrés i Senat”.

D’altra banda, el president ha lamentat l’actitud de Compromís, a qui ha acusat de diluir-se en conflictes interns i a intentar obtindre rèdit electoral en compte de defendre els interessos i necessitats dels valencians i d’aportar propostes per a la reconstrucció de la Comunitat Valenciana.

Mazón ha acusat Compromís de ser una formació “cada vegada més teledirigida amb un comandament a distància des de Madrid” i els ha instat a donar suport a qüestions rellevants per a la Comunitat, com la petició de les competències de costes per a defendre milers de valencians que poden perdre les seues cases o negocis en el litoral.

Fecha: 12/06/2025